இந்தியத் தேர்தல்களில் பல காரணிகள் வெற்றி தோல்வியைத் தீர்மானிக்கின்றன. சாதி, மதம், இனம் என்று நீளும் வரிசையில் பணத்துக்கும் எப்போதும் ஓரிடம் இருந்தேவருகிறது. அரசியலில் இவை ஏன் ஆதிக்கம் செலுத்துகின்றன என்றால், நம் மனங்களில் இவை எல்லாமும் ஆதிக்கம் செலுத்துகின்றன என்பதே பதில். பெரும் பகுதி மக்கள் இன்றைக்கும் நூறு ரூபாய்க்காக அல்லாடும் ஒரு சமூகத்தில், பணம் எப்படி விளையாடாமல் இருக்க முடியும்? அதேசமயம், இவை மட்டுமே தேர்தல் முடிவுகளைத் தீர்மானிப்பதாகச் சொல்ல முடியாது. அப்படிச் சொல்வது கோடிக்கணக்கான மக்களை வெறியர்களாக, திருடர்களாகச் சித்தரிக்கும் செயல். இவற்றை மட்டுமே முன்னிறுத்தியவர்களின் தோல்வியையும் பார்க்கத்தானே செய்கிறோம்?